Números 17
Aaronan varapan chillctatapa
1Tatitu Diosasti Moisesarojj sänwa:
2“Take israelitanacar parlam, sapakat tribut jilïrinacapajj mä vara apanipjjpan, junturusti tunca payan varanaca. Ucatsti jumaw sapakat maynin sutipa kellkaraquïta, 3ucampisa Leví tribun varaparojj Aarón chachan sutipwa kellkaraquïta, mä varaw utjañapa sapakat tribun jilïripatjja. 4Ucanacsti uchaniraquïtaw Jiquisiñ Carparu, sumancayiri arcan uñcatasiparu, cawqhantejj nayajj jumanacampi jiquiscta ucqharu. 5Nayaw chillctayä cawquïrirutejj ajlliscta ucan varaparojja, uqhamatwa israelitanacajj jan mayampi jumanacatjja cuna jan walinacsa parlasipcañapataqui nayan nayrakatajjana” sasa.
6Moisesasti uca quipca arunacwa israelitanacarojj parläna, sapa tribun jilïripaw mä vara churapjjäna; takpachasti tunca payan varanacänwa, Aaronan varapas ucancaraquïnwa. 7Moisesasti varanacjja Tatitun nayrakataparuw uchäna Jiquisiñ Carpanjja. 8Khepärmanthisti, cunapachatejj carparu sarcän ucqhajj uñjänwa Aaronan varapa, cawquïritï Leví tribunquirïqui ucaru. Ucasti ch'ojjñatatatänwa; laphinacani, pankaranacani uqhamarac almendra achunacas pokorata. 9Ucatsti Moisesajj Tatitun nayrakatapatjja takpacha varanacwa apsunïna, israelitanacaruw uñacht'ayaraquïna; uñjasinjja sapakat mayniw varapa aptasjjapjjäna.
10Ucatsti Tatitojj Moisesarojj sänwa: “Wasitat uchanim Aaronan varapjja sumancayiri arcan nayrakataparu, ucqharu imaniraquim aca naya contra sayt'asir marcatac mä chimpüñapataqui. Uqhamatwa naya nayrakatat jan wali parläwinac apakäta, ucatsti janiw jiwapcaraquiniti” sasa.
11Moisesasti cunjämtejj Tatitu Diosajj siscäna uqhamarjamaw take cunsa luräna, 12ucampis israelitanacajj Moisesarojj sapjjänwa: “Aynacht'atätanwa. ¡Takpachaniw jichhajj jiwarapjjañäni! 13Kollan Tatitun nayrakatapar jac'achasiristi takeniw jiwarapjjejja. ¿Takeniti jiwasasti jiwarapjjaraquiñäni?” sasa.
por_Latn ayr_Latn ayr_Latn ayr_Latn ayr_Latn ayr_Latn ayr_Latn